L’alcalde de Burjassot, Rafa García, es reuneix amb el president de la Generalitat, Ximo Puig
2025-07-24

El president de la Generalitat, Ximo Puig, ha mantingut una reunió amb l’alcalde de Burjassot, Rafa García, en la qual s’han abordat diferents qüestions que afecten la localitat.

Durant la trobada, a la qual també ha assistit la consellera de Vivenda, Obres Públiques i Vertebració del Territori, María José Salvador, s’han tractat diferents actuacions en el municipi i que són competència del Consell.

Així, el president de la Generalitat ha anunciat que en 2016 s’acabarà de redactar el projecte que afecta l’equipament i la superestructura del túnel de la Línia 1 al seu pas per Burjassot. Des del Consell, s’ha advertit de la delicada situació econòmica de les arques de la Generalitat, però han assumit el compromís d’acabar la redacció d’aquest projecte que afecta a l’Estació de l’Empalme de Burjassot i a tot el seu barri.

Per a l’alcalde de Burjassot, Rafa García, “el fet que ahir en la reunió, el president es comprometera a la finalització de la redacció del projecte per a 2016 és per a Burjassot un gran pas. Recolza la intenció de poder iniciar les obres quan es tinga dotació econòmica per fer realitat la redacció dels projectes que s’executaran enguany. La situació que s’ha trobat el nou govern és molt complicada, però confiem plenament en la serietat del nou Govern valencià i del seu president, Ximo Puig, i sabem que si s’inicien aquests passos, és perquè el final d’aquest recorregut és l’execució de l’obra, a partir de 2017”.

Cal recordar que només està executada l’obra del túnel, però sense l’electrificació, la senyalització, els equipaments ni les instal·lacions. Per açò, des del Consell es donarà un primer pas i finalitzarà la redacció d’aquests projectes en 2016.

De la mateixa manera, la consellera de Vivenda, Obres Públiques i Vertebració del Territori, María José Salvador, li ha traslladat a l’alcalde que visitarà en les pròximes setmanes Burjassot per mantenir una reunió amb la corporació municipal i l’associació de veïns i explicar que es destinaran recursos econòmics per finalitzar la redacció d’aquest projecte.

D’altra banda, en la reunió també s’ha tractat la situació de la CV-35 i el soroll que provoca el trànsit al seu pas per la localitat de l’Horta. En aquest sentit, des del Consell han apuntat que s’estudiarà la possibilitat d’instal·lar pantalles acústiques a través de la partida genèrica dels pressupostos de la Generalitat per a 2016 i que està destinada a pantalles sonores.